## Odluka Ustavnog suda Republike Hrvatske broj: U-IIIA-4257/2009 od 21. svibnja 2009.

### NN 85/2009 (17.7.2009.), Odluka Ustavnog suda Republike Hrvatske broj: U-IIIA-4257/2009 od 21. svibnja 2009.

85 17.07.2009 Odluka Ustavnog suda Republike Hrvatske broj:
U-IIIA-4257/2009 od 21. svibnja 2009.

USTAVNI SUD REPUBLIKE HRVATSKE

2104

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Slavica Banić, Ivan Matija, Duška Šarin, Miroslav Šeparović i Nevenka Šernhorst, članovi Vijeća, odlučujući o ustavnoj tužbi koju je podnio I. C. iz S. K., na sjednici održanoj 21. svibnja 2009. godine, jednoglasno je donio

ODLUKU

I. Ustavna tužba se usvaja.

II. Upravni sud Republike Hrvatske dužan je donijeti odluku u predmetu koji se vodi pred tim sudom pod brojem: Us-7042/2008, u najkraćem mogućem roku, ali ne duljem od šest (6) mjeseci, računajući od prvog idućeg dana nakon dana objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02.-pročišćeni tekst) zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst) podnositelju ustavne tužbe I. C. iz S. K., D. 3, određuje se primjerena naknada u iznosu od 19.000,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02.-pročišćeni tekst; u daljnjem tekstu: Ustavni zakon) podnositelj je 2. studenoga 2007. godine podnio ustavnu tužbu smatrajući da mu je u postupku koji se vodio pred Ministarstvom obitelji, branitelja i međugeneracijske solidarnosti, povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

ČINJENICE VAŽNE ZA USTAVNOSUDSKI POSTUPAK

2. Ustavni sud je, u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe te uvida u spis predmeta, utvrdio sljedeće pravnorelevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava:

Podnositelj je 19. studenoga 1998. podnio zahtjev za priznavanje svojstva ratnog vojnog invalida.

Rješenjem Ministarstva hrvatskih branitelja iz Domovinskog rata, Odjela hrvatskih branitelja i članova njihovih obitelji Grada Zagreba i Županije zagrebačke klasa: UP/I-562-02/98-25/459, urbroj: 519-109-98-2, odbačen je zahtjev podnositelja.

Protiv navedenog rješenja podnositelj je 1. prosinca 1998. podnio žalbu.

Rješenjem Ministarstva hrvatskih branitelja iz Domovinskog rata klasa: UP/II-562-02/98-01/3477, urbroj: 519-05-4-98-2 od 5. siječnja 1999., odbijena je žalba podnositelja.

Presudom Upravnog suda broj: Us-2134/1999-5 od 25. travnja 2001., uvažena je tužba i poništeno rješenje Ministarstva hrvatskih branitelja iz Domovinskog rata od 5. siječnja 1999.

U izvršenju presude Upravnog suda rješenjem Ministarstva hrvatskih branitelja iz Domovinskog rata klasa: UP/II-562-02/01-0101/1468, urbroj: 519-04-3-01-2 od 10. rujna 2001., poništeno je prvostupanjsko rješenje i odbijen podnositeljev zahtjev.

Presudom Upravnog suda broj: Us-11637/2001-5 od 7. srpnja 2005., uvažena je tužba podnositelja i poništeno rješenje Ministarstva hrvatskih branitelja iz Domovinskog rata od 10. rujna 2001.

U izvršenju presude Upravnog suda od 7. srpnja 2005. rješenjem Ministarstva hrvatskih branitelja iz Domovinskog rata klasa: UP/II-562-02/01-0101/1468, urbroj: 519-04/2-2-05-4 od 18. listopada 2005., poništeno je rješenje Odjela hrvatskih branitelja i članova njihovih obitelji Grada Zagreba, Županije zagrebačke, Područne jedinice Novi Zagreb klasa: UP/I-562-02/98-25/459, urbroj: 519-109-98-2 od 20. studenoga 1998. i predmet vraćen prvostupanjskom tijelu na ponovni postupak.

Dopisima od 21. ožujka 2006. prvostupanjsko tijelo zatražilo je od nadležnih tijela pribavljanje podataka.

Rješenjem Gradskog ureda za zdravstvo, rad, socijalnu zaštitu i branitelje klasa: UP/I-564/01/05-029/01286, urbroj: 251-11-31/100-07-18 od 21. rujna 2007., usvojen je zahtjev podnositelja na način da se podnositelju priznaje od 1. siječnja 2005. status hrvatskog ratnog vojnog invalida iz Domovinskog rata VIII. skupine s 40% oštećenja, te mu je određena osobna invalidnina.

Protiv navedenog rješenja podnositelj je 5. listopada 2007. podnio žalbu.

Ustavna tužba podnijeta je 2. studenoga 2007.

Rješenjem Ministarstva obitelji, branitelja i međugeneracijske solidarnosti klasa: UP/II-562-02/01-0101/1468, urbroj: 519-04/2-1-08-8 od 30. svibnja 2008., odbijena je žalba podnositelja.

Protiv drugostupanjskog rješenja podnositelj je 3. srpnja 2008. podnio tužbu Upravnom sudu.

Postupak pred Upravnim sudom vodi se pod brojem: Us-704/2008-4.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava Republike Hrvatske, članku 63. Ustavnog zakona i članku 6. stavku 1. Konvencije za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99.-pročišćeni tekst, 8/99.-ispravak, 14/02. i 1/06.; u daljnjem tekstu: Konvencija).

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA POSTUPKA (UPRAVNOG I SUDSKOG)

Pravno relevantno razdoblje koje treba razmotriti započelo je 1. prosinca 1998., kada je podnositelj podnio žalbu protiv prvostupanjskog rješenja od 20. studenoga 1998., jer je tada nastao »spor« u smislu članka 29. stavka 1. Ustava.

U konkretnom slučaju došlo je do ponavljanja upravnog postupka zbog poništavanja upravnih akata i vraćanja predmeta na ponovni upravni postupak pa je u skladu s praksom Ustavnog suda (stajalište izraženo u odluci broj: U-IIIA-4885/2005 od 20. lipnja 2007., objavljenoj u »Narodnim novinama« broj 67/07.) potrebno sagledati ukupno trajanje upravnog i upravnosudskog postupka.

Pravno relevantno razdoblje još nije završilo. Naime, postupak u ovoj upravnoj stvari i dalje je u tijeku, a do donošenja ove ustavnosudske odluke vodio se deset (10) godina, pet (5) mjeseci i dvadeset (20) dana.

4.2. POSTUPANJE NADLEŽNOG UPRAVNOG TIJELA I SUDA

U pravno relevantnom razdoblju postupak se u nekoliko navrata vodio pred upravnim tijelima i Upravnim sudom Republike Hrvatske, kao što je to i utvrđeno u točki II. odluke.

4.3. SLOŽENOST PREDMETA

Ustavni sud ocjenjuje da se u konkretnom slučaju ne radi o složenoj upravnoj stvari.

4.4. PONAŠANJE PODNOSITELJA USTAVNE TUŽBE

Ustavni sud primjećuje da podnositelj nije podnio žalbu protiv šutnje administracije tijekom trajanja prvostupanjskog upravnog postupka u smislu članka 218. stavka 2. Zakona o općem upravnom postupku (»Narodne novine« broj 53/91.), niti je podnio tužbu zbog šutnje administracije tijekom trajanja drugostupanjskog (žalbenog) upravnog postupka u smislu članka 26. stavka 1. Zakona o upravnim sporovima (»Narodne novine« broj 53/91., 9/92. i 77/92.). Međutim, valja istaći da u konkretnom slučaju pravna sredstva namijenjena zaštiti protiv šutnje administracije sama po sebi ne predstavljaju djelotvorno domaće pravno sredstvo jer se u slučaju podnositelja radi o pravnoj situaciji u kojoj je Upravni sud Republike Hrvatske više puta upravnu stvar vraćao na ponovni upravni postupak (stajalište zauzeto u odluci U-IIIA-4885/2005 od 20. lipnja 2007.).

OCJENA USTAVNOG SUDA

5. Ustavni sud utvrđuje da su postupci pred nadležnim upravnim tijelima i spor pred Upravnim sudom u pravno relevantnom razdoblju ukupno trajali preko deset (10) godina, što ne udovoljava zahtjevu suđenja u razumnom roku.

Sagledavajući sve okolnosti konkretnog slučaja, Ustavni sud ocjenjuje da je podnositelju u konkretnom slučaju povrijeđeno ustavno pravo na suđenje u razumnom roku zajamčeno člankom 29. stavkom 1. Ustava te pravo zajamčeno člankom 6. stavkom 1. Konvencije.

Stoga je, u smislu odredbe članka 63. stavka 2. Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava iz članka 29. stavka 1. Ustava Ustavni sud utvrđuje uzimajući u obzir okolnosti svakog pojedinog slučaja, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na odredbi članka 29. Ustavnog zakona.

8. Predsjednik Upravnog suda dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-4257/2007

Zagreb, 21. svibnja 2009.

USTAVNI SUD REPUBLIKE HRVATSKE

Predsjednica Vijeća
Snježana Bagić, v. r.

Odluka, NN 85/2009-2104